代上何樞密
作者：許應龍
朝代：宋

paragraphs: 宋元憲公王沂公，妙齡擢第魁南宮。
清華歷徧陞諫省，雍容二府亮天工。
却斂經綸來望郡，一鎮天雄一鎮鄆。
政聲洋溢徹宸聰，丹詔紫泥催入覲。
廟堂端委秉鈞衡，致君堯舜風俗醇。
至今景祐皇祐治，振蕩人耳如雷霆。
巍巍勳績誰能繼，三嘆真賢生不世。
豈知今日元樞公，矯翼天衢更凌厲。
禮闈得雋冠羣英，旋登言路攖龍鱗。
運籌帷幄參宥密，翻私雨露澤全閩。
生平出處總相契，左揆尚虛天有意。
宣麻指日下彤廷，整頓乾坤邁前美。
萱堂正富八十春，綵衣輝映衮衣新。
二公榮貴雖同轍，如此盛事真無倫。
先子姓名叨附驥，况復團司同典記。
遺簪墮履儻未捐，惠顧尚期逮孫子。
鯫生鼓篋趨賢關，朔風急勁脩塗艱。
坱圠洪鈞轉一氣，爲借陽和先破寒。